정조 20년
丙辰十二月二十日辰時上御春塘臺親臨儒生殿講輪對官都目政事入侍時行都承旨黃昇源行左承旨洪仁浩右承旨李勉兢左副承旨李海愚右副承旨魚用謙同副承旨朴基正記事官柳遠鳴假注書徐俊輔編修官卜台鎭記事官金景煥直提學李晩秀檢校待敎沈象奎徐有榘待敎李存秀以次侍立上具翼善冠衮龍袍自內出陞座上曰命官入來乎勉兢曰今方入來云矣上曰待命官入來與諸試官及儒生同爲行禮可也少頃判府事李秉模入來引儀引命官以下及應講儒生就拜位唱試官以下四拜試官以下行四拜禮上曰藥房提調先爲入侍賤臣承命與提調尹師國偕入進前師國曰日間凝寒聖體若何上曰一樣矣師國曰王大妃殿氣候何如上曰一樣矣惠慶宮氣候何如上曰一樣矣師國曰醫官入診何如上曰置之上曰提調先退秉模進前問候訖上曰今日隷儀天明後爲之乎秉模曰日出時爲之矣上曰試官各就座試官判府事李秉模戶曹判書李時秀鰲恩君李敬一參考官行副護軍申耆行副護軍李尙度副司果李始源金近淳以次就座上曰吏兵批都目政事入侍吏曹判書沈煥之參判黃昇源參議蔡弘遠正郞權漢緯吳大坤加設正郞權晙佐郞李明孚尹愭宋祥濂行兵曹判書鄭好仁參判李鼎揆參議金熙朝正郞呂駿永閔命爀佐郞鄭觀輝趙得永以次進伏上曰吏兵判進前都政時例爲出擧條之事先爲陳達可也煥之曰今都目大政各岐仕滿應薦者相避及未準朔監察禁府都事戶曹刑曹工曹漢城府郞官平市署官員五部令各司久任時推人員竝擬何如上曰依爲之煥之曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有遷轉之規矣今秋冬等褒貶不得爲之故當出六品未免積滯依例遷轉何如上曰依爲之煥之曰守令多窠今當差出而未準朔禁軍將及營將中軍虞候邊將都事守令察訪竝擬何如上曰依爲之煥之曰蔭仕六品官之陞五品者每於過都政後照擬而見今在職者絶無經一考之人故五品官無以推移備擬未經一考之人依例陞擬何如上曰依爲之煥之曰今番大政郡守多窠而京職中備擬之人苟艱縣令縣監除非數遞邑已準應遷之朔數者通融陞擬何如上曰依爲之煥之曰今聞兵判言軍器正作窠則勿用舊望必以有實職人通擬以補陞六窠之不足云矣臣意以爲軍器正與訓鍊正雖若有差等均爲武弁堂下正三品而且有通淸備擬之法則舊通不滿三望然後始議新通是蓋爲武官之峻選矣近年以來多留舊望隨意新通濫竽者多官方淆亂反不及訓鍊副正猶有通擬之舊法矣自今申明舊制除非三望不足則無得通擬以爲愼名器淸仕路之一端敢此仰達矣上曰依爲之煥之曰禮曹參議有闕今當差出而舊通中無故之人絶少無以備望承旨竝擬何如上曰依爲之煥之曰司藝一望纔已備擬受點矣新除人安任權不當擬望而擬望臣昏謬不察以壞政格方惶恐待勘而原望筒勿施何如上曰依爲之煥之曰祿都目政事今日政同爲之敢此仰達矣上曰依爲之以上竝出擧條好仁曰一內正鎭之計仕陞六本無意義而況兼仕禁軍旣復古制之後則正領之效勞尤無可稱自今以後正領出六之例永爲革罷何如上曰依爲之今番積仕之正領係是令前初入仕調用可也好仁曰今番都目大政各道營將中軍今當差出而擬望之人乏少未準朔虞候竝擬何如上曰依爲之好仁曰禁軍將五衛將忠翊將忠壯將慶熙將景福將新除在外人竝改差何如上曰依爲之以上竝出擧條上曰營將不得以守令差出矣今番何以爲之耶好仁曰虞候十朔外二人訓器正中閑散人差擬以待矣命書傳敎曰承旨房仍右副承旨爲吏房又命書傳敎曰吏兵曹守令初仕各別擇差忠臣子孫中朝人軍功人依例收用事另飭銓曹親政時注書尙瑞院官員依例陞六近於遠人必欲拔例收用令道臣薦擧仍宣召旨者出於剔才之苦心則其可不每政勤飭乎諸道所薦十四人中八人除職餘姑未爲今日政次次收用宣召人中監役李樹仁情勢不但難强禮士之道不可强迫改差監役柳尋春是誰之家也飽聞其名對其人與之語果然端士此等人何必計仕乎令該曹付司果後政待百里之任以試之旣爲宣召人敎官使之擬入敎官金東善亦爲出六區處除講後政待窠差送近邑以爲便養大臣之地在大臣榮幸何如此意遣史官傳諭于金奉朝賀聞吏判言前敎官金明淳今幾仕滿云然則序陞窠窄之時宜有闊狹亦爲出六區處忠文之家祿仕者只有一人而筮仕二十二年尙在烏帶云監役兪漢寬亦付司果事分付今玆之敎意在扶植大義況文忠家人乎故領議政李宗城奉祀孫進士李永老今政使之祿仕言其勞也試能固多岐惜乎其年已老前五衛將李萬運時任敦寧都正改差擬入而今見兵曹抄出者年過七十登科近四十年者武兼李明東也年近七十而登科近五十年者武兼金鳳九也年近七十而登科三十年內外者判官閔百吉金翊烈部將韓祜增也此輩何異於老職乎竝令西銓各道中軍作窠陞資差送訓鍊副正鄭宅柱地處好而年迫七十亦令今日政三品職調用耽羅人則近果留意收用而文臣猶有侍從及郵官武弁之時仕在京者只有武兼洪範瑞云訓鍊判官擬入今日政仍差道內邊將事令兵判知悉夏政則松都人收用而今豈可闕焉前五衛將韓景瑀豐德陵寢修改效勞旣多身手與才藝可合奬用今政先爲收用此後差送守令年老人陞資中前武兼金鳳九大興中軍作窠差送俾知晝錦之榮淸白吏子孫今政亦爲收用薦單俱到抄啓尙稽豈可又爲經歲乎歲前齊會賓廳依例抄啓事言于都堂西北尙武之地其所振拔尤當着念俾有實效之道嚴飭銓曹好仁曰閔百吉聞是宣薦而如金鳳九者流卽部薦咸興大興中軍乃是履歷窠似不得越格爲之矣上曰特敎則何論格例乎所奏駭然矣仍命書傳敎曰旣有特敎何論營將雖兵水使部薦豈可不爲乎松都七十老人之擧風於大興中軍有何不可乎兵判奏語太涉不審從重推考上曰祿都目政事今日政同爲之出榻敎以假注書望筒命書傳敎曰事變假注書洪致榮仍察廳任上曰準朔守令雖勿遷移侍從堂上堂下瓜近守令與其差出於散政趁今差代爲可今日政內移差出出榻敎上曰郡守多窠京職中排擬之人乏少云已準朔縣令縣監雖有勿遷之飭敎不可無闊狹郡守窠則許令通融擬入出榻敎上曰嶺南武士試射試官兵曹判書之代禁衛大將李敬懋爲之出榻敎上曰兼春秋卜台鎭老矣內閣兼春秋李存秀差下使之入侍上曰吏兵判就座輪對官次次進前也敦寧判官徐在修進前奏職姓名退出上曰錢穀衙門則使之陳所懷其餘則只奏職姓名可也敦寧參奉金基彦進前奏職姓名上曰擧顔可也基彦擧顔命退軍資判官南溟學進前奏職姓名上曰爾年幾何溟學曰六十一歲矣上曰有所懷乎溟學曰本監穀簿中他倉穀流來虛錄爲莫大痼弊矣所謂他倉穀虛錄者本監穀物每年不足於放料則以他倉穀移劃放料而其所欠縮戶曹會減之外又名以某倉穀遺在年年虛錄於會計冊中米爲三千七百七十餘石太爲九百四十餘石田米爲九百十餘石合爲五千六百餘石矣欠穀之名以遺在而洽過半萬石者其在重穀簿之道誠極可悶臣意則自今以後移劃他倉穀從實縮自戶曹卽爲會減於放料當朔而他倉遺在名色更不敢襲謬虛錄於會計冊中之意嚴明定式然後可以釐革此弊故敢此仰達矣上曰令該曹草記稟處可也出擧條上曰當該司鑰事過後令攸司科治出榻敎命書傳敎曰趙彦臣卽訓局設初大將趙儆後孫收用未幾因其作窠落仕慶尙前中軍趙彦臣令訓局相當任窠差定如無窠加設陞實事分付軍資奉事申奭相進前奏職姓名退出兵曹正郞呂駿永進前奏職姓名上曰有所懷陳達可也駿永曰價布上納實關經費六當磨鍊馱價計除使之趁期輸納者法意何如而外邑稽留便成痼弊庫儲有裕之時雖或一二當稽留無甚關係而近來經費每患不足一朔上下餘儲無多稽留之弊愈往愈甚或有無端愆期者或有中路牟利者甚至於謂非土産京貿來納者此非民間之難捧而然也錢木輸來之際奸吏輩從中幻弄無所不至木品之麤劣情債之增加職由於此今若一一摘發邑邑論罪則徒致騷擾畢竟無實自今爲始更爲定式陳省中考其發送月日査其稽留久近若有幻弄者則所謂馱價一竝勿論發關本道使之這這査報之意爲先嚴飭於名該道帥臣則似有實效故敢此仰達矣上曰依爲之出擧條兵曹正郞鄭晩錫進前奏職姓名上曰所懷陳奏可也晩錫曰元陵陵軍位土以蘆原驛位相換而取其陵底附近地劃給事命下矣若論其附近地則當以龜旨面所在相換而陵軍輩不論面里之遠近只擇土品之膏饒故驛位畓之散在各面者亦多劃執且以田換畓者爲二十七日耕加數濫劃者爲一結零陵軍位田事體自別代土相換實合事宜而第其取捨之際有欠均平之道無識驛卒輩不無抑鬱之歎依初判下附近面劃給事更爲申飭于春曹實爲兩便之道故敢此仰達矣上曰其委折令判堂査實草記稟處可也出擧條上曰職掌及遺在除之使輪對官知之可也校書博士李夢龍進前奏職姓名退出戶曹佐郞閔宗爀南省老以次奏職姓名上曰承旨問所懷也宗爀省老以次對曰無所懷矣上曰戶曹郞官豈無所懷耶此後則備待可也內資直長李英紹內資奉事林樂喆司圃直長金圭容尙瑞副直長李鐔都摠都事權翊孔述祖典設別提金寬南播秀別檢李運復南學訓導李尙濂引儀黃井彦以次進前奏職姓名退出濟用主簿吳在臣進前奏職姓名上曰如有所懷陳達可也在臣曰無所懷矣上曰貢物衙門豈無可達之事乎今日卽都政日故姑爲分揀退去可也濟用奉事金宗善司宰直長崔奎晶禁府都事申夔相李趾馨元永卨李集玉沈師民韓啓重以次進前奏職姓名以次退出司饔直長李應鼎進前奏職姓名上曰有所懷使之陳達應鼎曰臣以柴場摘奸事差往分院經紀燔事採探民瘼則分院之每十年輪回移建於廣州六面楊根一面者自是定式而蓋取其柴路之便近基址之合當故也今則仍循不移已近五十年之久柴木罄竭釜基凹陷民情皆願依例移設故臣以當俟朝家處分姑勿撓動之意面面曉諭而莫重燔政不無狼狽之慮合有變通之道矣上曰令都提擧論理草記稟處可也出擧條上曰今番則職掌亦不問之此後當次人使之惕念待令事分付司饔奉事李奎南繕工奉事李爲彬宗簿正洪樂淵以次奏職姓名退出廣興令朴敦浩進前奏職姓名上曰有所懷乎敦浩曰癸丑釐正後別無弊端矣典簿金晩淳氷庫別提尹光浚氷庫別檢申錫老學諭吳聖根以次進前奏職姓名退出司僕僉正朴宗厚判官韓大裕以次進前奏職姓名上曰太僕有何所懷乎宗厚曰箭串牧場所放之馬冬寒雖甚而能免凍傷之弊水草豐足庶有孳盛之望實爲多幸開春後各牧場所在雌馬中擇取其體大骨駿者從優添放北關開市時雌雄撻馬貿得其色鮮體健者以爲一體牧養之地而上送之際勿令火食只喂水草之意亦爲知委恐合事宜矣上曰言于提擧指一草記可也出擧條大裕曰箭串旣已設場馬匹經冬無頉來頭當有加數牧養而看護之節不可專責於些少員役原定諸員二十名擇其勤幹者限二十餘名仍給所授位田移定牧子使之輪回看養事甚便好故敢此仰達上曰言于提擧草記可也出擧條司僕主簿李晩祥儀賓都事宋欽書司䆃奉事尹覺基禮賓奉事李檍瓦署別提李澾掌苑別提金最行漢城主簿洪章輔長興主簿白東脩以次進前奏職名退出典牲主簿李致默進前奏職姓名上曰所懷陳達可也致默曰無所懷矣上曰如牲署之貢物衙豈無弊端乎遺在陳達可也致默曰湖西有遺在矣上曰湖西遺在指何物耶名以郞官而不知遺在之幾許萬萬駭然矣命書榻敎曰末仕人典牲主簿李致默爲先汰去令兵判決棍奉常主簿張相吾盧尙熙奉常奉事李副奉事朴廷儉敦寧主簿林夏喆司錄嚴思彦訓導劉弘基平市直長尹鎰造紙別提康國愼吏曹正郞吳大坤以次進前奏職姓名退出宗廟直長李仁祜進前奏職姓名上曰爾雖蔭官爲任至重凡事恪勤奉行可也判校卜台鎭進前奏職姓名上曰爾年幾何台鎭曰六十五矣訓導李學淵中樞經歷朴明勳以次進前奏職姓名退出司成鄭履綏進前奏職姓名陳所懷退出訓導金致龍尙衣僉正李命暹內贍直長孔允東軍器主簿洪達三社稷令許种徐應輔工曹正郞李觀成洪若浩工曹佐郞李田秀義盈主簿柳有澤以次進前奏職姓名退出掌樂僉正金聖規進前奏職姓名上曰有所懷乎聖規曰無所懷矣上曰樂院素稱多弊則豈無可言身爲郞官不知所管衙門之弊端如是而何以擧職乎萬萬駭然矣命書榻敎曰掌樂僉正金聖規爲先汰去令該府拿問處之軍資主簿李功懋進前奏職姓名上曰所懷陳達可也功懋曰無所懷矣上曰本監豈可曰無弊功懋曰有金成九逋欠事而已出臺疏矣禮曹佐郞李東煥蔡祉永軍資正李萬榮軍資直長沈廷秀禮曹佐郞金珍恪金裕己兵曹正郞南達孫閔命爀兵曹佐郞金秀臣金景煥校書正字申星模韓耆裕戶曹佐郞尹光心李周憲金良倜佐郞宋益鼎以次進前奏職姓名退出上曰今番則以都目日輪對官皆爲闊略此後則各別操心之意分付可也上曰殿講爲之生員李景憲進士朴履默等以次呼名應講上曰兩銓望筒使之書入兵批新堂上望及訓正望先爲書入上曰今政則無虛司果乎煥之曰吏批則無之而兵批則有數人云矣上曰交差之法固好保寧結城俱是難治之邑其代以蔭官差送平昌藍浦以武弁堂下差送西銓武參上積滯可悶郵官文一窠以武臣擬入出榻敎上曰載寧郡守法聖僉使係是應遞之窠今日政差代出榻敎上曰軍器正鄭宅柱全羅中軍擬入新除中軍關西道內邊將差送出榻敎上曰試官申耆李尙度代摠管申光履檢校待敎沈象奎爲之出榻敎上曰承旨前望單子入之待下批牌招察任出榻敎上曰訓鍊正金爔改差出榻敎上曰未肅拜兵曹堂上許遞前望單子入之待下批牌招察任出榻敎上曰未肅拜承旨許遞前望單子入之待下批牌招出榻敎上曰楊州牧使蔡弘履驪州牧使申鳳朝相換出榻敎上曰承旨前望單子入之出榻敎上曰未肅拜兵曹參判許遞前望單子入之待下批牌招察任出榻敎命書傳敎曰雖云未及聞知處義或似然矣而爲其長官者難免不審之責應敎趙弘鎭槐山郡守除授當日辭朝時任郡守遞付京職其餘諸玉堂本職許遞俾伸廉隅上曰宣傳官金煐仍任訓鍊正金爔亦爲仍任出榻敎上曰正領久勤不但最歇之窠卽六番禁軍中年數最小而近三十年首仕不爲檢擬以正領先爲擬入鹿島萬戶金振聲望筒勿施兵曹判書從重推考出榻敎上曰都承旨未差之代前望單子入之待下批牌招察任出榻敎好仁曰恃寨僉使李天培謂以母年已過七十五歲呈狀乞遞法不當赴任今姑改差何如上曰依爲之出擧條上曰掌樂提調不爲入侍人許遞今日政差代使之入侍出榻敎上曰雖曰左賢右戚達城家徐日輔因作窠而遞鰲興家金龍柱因連中而罷奉朝賀家時仕者只有洪守榮一人有非惇敍之義徐日輔參議見窠擬入金龍柱蕩滌與前縣令洪就榮復職待窠調用事分付出榻敎用謙曰司藝望例不得以芸閣人通擬而今日政以安任權首擬至於蒙點當該銓官推考何如上曰依爲之出擧條上曰身在政席不卽肅拜當該承旨遞差前望單子入之待下批牌招先入侍後謝見出榻敎上曰試官李敬一代副護軍李益運爲之出榻敎上曰摠管中有實故人許遞今日政差出出榻敎上曰加背梁萬戶文以周係是堂上與舊所非別將李春發相換出榻敎上曰新除授玉堂待下批牌招出榻敎上曰未肅拜工曹參議許遞其代今日政差出出榻敎上曰飭已施鏡城前判官洪秉臣罪名分揀出榻敎上曰吏兵批望筒遲滯執筆郞廳及注書事過當處分以此分付上曰槐山郡守趙弘鎭與康津縣監宋文述相換趙弘鎭卽爲辭朝漂人問情不可曠官待城門開下送出榻敎上曰嶺南武士試射居首人曺慶夏今日政初仕調用其次善山閑良林遇榮直赴會試其餘二人及未入格三人與林遇榮皆令兵曹給糧下送出榻敎海愚曰合辭方張之時兩司無詣臺之員事甚未安今日政新除授臺諫竝卽牌招何如上曰依爲之出擧條上曰濟州武兼受由人改差其代以濟州上京武士中擬入出榻敎上曰該房承旨及御營大將推考出榻敎上曰何時下敎尙不傳之擧行萬萬駭然有司堂上李時秀爲先從重推考該吏令有司嚴加科治出榻敎上曰慶基殿令望筒洪就榮添書落點仍與儀賓都事洪樂華相換出榻敎上曰莊陵參奉李建胄假監役徐協修相換出榻敎上曰儀賓都事洪就榮宗親府典簿金晩淳相換出榻敎命書傳敎曰今日日次講時上齋生製述居首三下一進士蔡一揆除職三下進士金處明生員尹日逵進士金致均各給二分草三下生員鄭淞給一分次上進士李長演安周彬趙尙兼各紙一卷賜給又命書傳敎曰今日日次殿講時講居首進士金碩鉉旣非純通給二分之次進士金相任李壽薰幼學金益耜給一分略粗以下勿論上曰入格儒生明日來待出榻敎上曰今日政守令邊將初仕人明日來待出榻敎上曰諸臣先退諸臣以次退出